પ્રેમિકાએ કહ્યું હતું કે : ‘એક જ ન્યાય છે. ચાલ, જિંદગીભર ઝૂરીએ. અલગ રહીને જ પ્રેમને નિભાવીએ. આનું નામ પ્રેમ અને આનું નામ શાન.’ હવે આ પ્રકારના મનને હચમચાવે એવાં નાટકો શું અંગ્રેજી કે હિન્દી કે ગુજરાતીમાં ઓછાં લખાય છે ? પી. કૉર્નેલીની માફક રૉબર્ટ પરસિંગ પણ તમને હચમચાવે એવાં નાટકો લખતાં. તેમણે ‘લીલા’ જેવી ભારતીય નામની નવલકથા લખેલી. લીલા એટલે જીવનલીલા. રૉબર્ટ પરસિંગ આત્મચેતના જગાડવા મોટરસાઈકલ ઉપર તેના પુત્રને લઈ જગતયાત્રાએ નીકળીને બનારસ યુનિવર્સિટીમાં આવે છે. તે હિન્દુ ફિલસૂફી શીખી ગયો. મોક્ષ અને ત્યાગ તેમ જ ગીતાના કથન મુજબ ફળની આશા ન રાખવી એ બધી વાતોથી પણ તેને સંતોષ ન થયો. તેણે ઝેન બુદ્ધિઝમનો અભ્યાસ કર્યો. એ પછી તેણે ‘લીલા’ નામની નવલકથામાં ફેદરૂસ નામનું વાર્તાનું પાત્ર ઘડ્યું. તે ફેદરૂસ એક સફળ લેખક હતો. તેને એશિયાની દરિયાઈ સફર એકલપંડે કરવી છે. તે એક દારૂના બારમાં રસ્તે રોકાય છે. તેણે ત્યાં એક અલ્લડ છોકરી જોઈને તેને લાગ્યું કે આ તોફાની છોકરીને સંગાથે લઈને પડકાર ઝીલવો. તે છોકરી વાસનાથી ભરેલી હતી. તેને પ્રવાસ કે તેની ફિલસૂફી વગેરેમાં રસ નહોતો, પણ ખાવાની તે રસિયણ હોય છે. એ રીતે વાસનાથી ભરેલી હોઈ તેને વાસના ભોગવવી છે.